Subject: Ravimiameti vastus
From: "Kristi Sarap" <[email-masked]>
To: <[email-masked]>
Date: Tue, 13 Jan 2026 16:09:58 +0200

Tere, Kristiina!

Ravimiameti poolt vastab sisse-ja väljaveo järelevalve büroo juhataja
Marko Tiisler.

Selgitame natuke gripivaktsiinide valmimise protsessi, ehk on siis need
kogused ning nende saamine arusaadavamad.

Kõige alus on ikkagi vaktsineerimine.

„Gripivaktsiinide hanke- ja tarnemahud lepitakse müügiloa hoidjate,
hulgimüüjate ja tervishoiuteenuse osutajatega kokku iga aasta esimeses
pooles. See tähendab, et juba praegu on töös 2026/2027 hooaja
gripivaktsiini vajaduse prognoos. Koguste planeerimisel lähtutakse
suuresti eelnevate aastate ja käesoleva hooaja kasutustest, lisaks väike
„puhver“ kasvuks. Mida suurem on huvi ja vaktsineerimismäär, seda suuremad
on ka järgmiste hooaegade tarned. Mida leigem huvi, seda vähem
gripivaktsiini Eestisse müüki tuuakse.

Samal ajal, kui toimub uue hooaja vaktsiinivajaduse prognoos, püütakse
välja selgitada, millised gripi tüved võivad muutuda järgmisel hooajal
domineerivaks. Andmete töötlemiseks ja prognooside tegemiseks on ellu
kutsutud üleilmne gripikeskus, mis hõlmab kuut suurt uurimiskeskust
erinevates riikides. Keskused omakorda saavad infot riiklikest
gripikeskustest, sealhulgas Eestist. Pärast gripitüvede selekteerimist
saadetakse need vaktsiinitootjatele, kes saavad hakata oma vaktsiine
tulevaks hooajaks kohandama. Gripivaktsiini tõhusus varieerub
aastast-aastasse sõltuvalt sellest, kui hästi suudeti suurema levimusega
tüvesid hooajaks ette ennustada. Igal aastal vaktsineerimine võib tunduda
küll tüütu, aga aitab vähendada haigestumise riski, kuna gripitüved on
kiires ja pidevas muutumises.

Eelmistel aastatel jäi nii Tervisekassal kui ka vabaturul märkimisväärne
kogus gripivaktsiini realiseerimata, mis tähendab, et aastad ja nõudlus on
erinevad. Kui huvi vaktsineerimise vastu on oluliselt suurem võrreldes
varasema perioodiga, siis seda ette näha ei ole võimalik ja varu lõppebki
varem kui prognoositud.

Eesti turule on jõudnud käesolevaks hooajaks ligikaudu 215 000
vaktsiiniannust. Terviseameti andmetel on vaktsineeritutele käesoleval
hooajal manustatud 197 375 vaktsiiniannust, millest saame järeldada, kui
palju annuseid maksimaalselt võib veel olla kasutamata. Käesoleval hooajal
on gripi vastu vaktsineeritute arv juba 20% suurem kui 2024/2025 hooajal
kokku ja tõenäoliselt saavad kõik olemasolevad vaktsiiniannused kasutatud.

Gripivaktsiinide täiendavad tarned 2025/2026 hooajaks on müügiloa hoidjate
kinnitusel ebatõenäolised, kuna jaanuarist alates on uute tellimuste
kokkusaamine keeruline ja varasem kogemus on näidanud, et ravim jääb
kasutamata.“

Ikka head

Kristi Sarap

Ravimiameti kommunikatsiooninõunik

 <mailto:[email-masked]> [email-masked]